聞砧作
作者：孔平仲
朝代：宋

paragraphs: 見蠶成繭能幾日，繒帛輸官千萬疋。
丁丁砧杵相和鳴，半夜霜風入秋律。
一年寒事從今始，四序流光如羽疾。
昨朝尚喜迎凉坐，閉戶羃窗嫌不密。
人生天地隨氣轉，此身猶復非吾物。
癡兒干世孰自量，欲與造化爭飄忽。
功名富貴固有時，進退屈信何可必。
匏羹菽飯幸粗飽，何用操瓢向人乞。